**EESTI TÖÖANDJATE KESKLIIDU LIIKMEMAKSU REGLEMENT**

Vastu võetud üldkoosolekul 20.09.2023. Liikmemaksu uued määrad kehtivad alates 1.04.2024.

1. ÜLDSÄTTED

1.1. Eesti Tööandjate Keskliidu (edaspidi Liit) liikmeks võivad olla kõik juriidilise isikuna tegutsevad tööandjad ja tööandjate liidud.

1.2. Erandkorras võivad Liidu liikmeks olla ka punktis 1.1. nimetamata isikud ja asutused.

1.3. Liidu liige on kohustatud tasuma liikmemaksu vastavalt Üldkoosoleku poolt kinnitatud liikmemaksu reglemendile.

2. LIIKMEMAKSU ARVUTAMISE METOODIKA

2.1. Liikmemaksu arvutamise aluseks on liikme tööjõukulud.

2.2. Tööjõukuludena käsitletakse palgakulude ja nendelt arvestatavate sotsiaalmaksude ning muude raamatupidamise seaduse lisa 2 (kasumiaruande skeem nr 1) alusel tööjõukuludena käsitletavate maksete summat.

2.3. Tööjõukuludeks tööandjate liitudele ja punktis 1.2. sätestatud liikmetele on käesoleva reglemendi tähenduses nende liikmete tööjõukulude summa.

2.4. Liikmemaks Liidu majandusaastaks arvutatakse Liidu majandusaasta algusele eelneva liikme majandusaasta tööjõukulude alusel.

3. LIIKMEMAKSU MÄÄR

3.1. Liikmemaksu määraks tööandjate liitudele ja punktis 1.2. sätestatud liikmetele on 0,025% tema liikmete tööjõukulude summast. Kui tööjõukulude arvutamine osutub mõistliku kulu ja pingutusega võimatuks võib liikmemaks olla kokkuleppeline võttes arvesse teiste sarnaste erialaliitude liikmemaksu suurust.

3.2. Liikmemaksu määraks juriidilise isikuna tegutsevana tööandjale on 0,1% tema tööjõukuludest.

3.3. Liikmemaksu alammääraks on 1000 (üks tuhat) eurot.

3.4 Liikmemaksu ülemmääraks on 8000 (kaheksa tuhat) eurot. Alates 01.04.2025.a on liikmemaksu ülemmääraks 9000 (üheksa tuhat) eurot.

3.5. Juhatusel on liikme põhjendatud taotluse korral õigus vähendada liikmemaksu summat kuni kaheks aastaks, kuid mitte rohkem kui 50%. Juhatus teavitab kehtestatud eranditest Liidu volikogu esimeest ja aseesimehi (eestseisust).

4. TÄHTAJAD

4.1. Liikmemaksu suurus kehtestatakse Liidu majandusaastaks. Liikmemaksu tasumine toimub neljas võrdses osas iga kvartali esimeseks kuupäevaks vastavalt Liidu poolt esitatud arvele.

4.2. Kokkuleppel juhatusega on liikmel õigus tasuda liikmemaksu p. 4.1. sätestatud tähtaegadest erinevalt.

4.3. Liikmed teatavad oma eelmise majandusaasta tööjõukulud iga aasta 01. märtsiks. Juhul, kui liikmel puuduvad andmed tööjõukulude kohta või ta ei esita neid mõnel muul põhjusel, määratakse liikmemaksu suurus juhatuse poolt arvestades liikme viimases majandusaasta aruandes toodud andmeid. Juhatusel on õigus suurendada saadud liikmemaksu suurust 10% võrra.

5. VASTUTUS

5.1. Liikmemaksu maksmata jätmisel vastutavad liikmed põhikirja sätete kohaselt. Juhatusel on õigus kinnitada liikmemaksude võlgnevuste ajatamise graafik.

5.2. Mõjuvate põhjuste puudumisel liikmemaksu tähtajaks tasumata jätmisel või selle osaliselt tasumata jätmisel võib liige kaotada juhatuse vastava otsuse alusel hääleõiguse kuni võlgnevuse likvideerimiseni.